בשנת 2002, באלאק היה חלק חשוב מהצלחתה של הנבחרת הגרמנית במונדיאל 2002, בו כבש שלושה שערים, לרבות שערים מכריעים ברבע הגמר מול ארצות הברית ובחצי הגמר מול קוריאה הדרומית, שעזרו לנבחרתו להעפיל לגמר מונדיאל 2002. עם זאת, את הגמר מול ברזיל, בו הפסידה גרמניה בתוצאה 2-0, נאלץ באלאק להחמיץ לאחר שספג כרטיס צהוב בחצי הגמר מול נבחרת קוריאה הדרומית, והפך לדמות טרגית. למרות זאת, באלאק נכלל בנבחרת מצטייני הטורניר. ביורו 2004 כשלו שוב באלאק וגרמניה לעבור את שלב הבתים, אך באלאק החל לשמש בטורניר זה כקפטן הנבחרת, במקומו של אוליבר קאן. באלאק זומן גם לגביע הקונפדרציות 2005, בו זכה בנעל הכסף כשסיים כסגן מלך השערים עם ארבע הבקעות. גרמניה סיימה טורניר זה במקום השלישי, כשבאלאק הבקיע את שער הניצחון בהארכה מול נבחרת מקסיקו, שהקנה לגרמניה ניצחון בתוצאה 4-3